Document ID: 32009D0520

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Ιουλίου 2009
περί τροποποιήσεως του άρθρου 23 παράγραφος 4 του παραρτήματος I του κανονισμού (ΕΚ) αριθ. 71/2008 του Συμβουλίου για τη σύσταση της κοινής επιχείρησης Clean Sky
[κοινοποιηθείσα υπό τον αριθμό Ε(2009) 5134]
(2009/520/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 71/2008 του Συμβουλίου, της 20ής Δεκεμβρίου 2007, για τη σύσταση της κοινής επιχείρησης Clean Sky (1), και ιδίως το άρθρο 24 παράγραφος 2 του παραρτήματος I,
το σχέδιο τροποποίησης που εγκρίθηκε από το διοικητικό συμβούλιο της κοινής επιχείρησης Clean Sky στις 10 Οκτωβρίου 2008,
Εκτιμώντας τα ακόλουθα:
(1)
Το διοικητικό συμβούλιο της κοινής επιχείρησης Clean Sky ενέκρινε και υπέβαλε σχέδιο τροποποίησης με την οποία το άρθρο 23 παράγραφος 4 του παραρτήματος I του κανονισμού (ΕΚ) αριθ. 71/2008 αντικαθίσταται από διαφορετικό κείμενο ώστε στη συμφωνία επιχορήγησης να δίνεται δυνατότητα ορισμού δικαιωμάτων πρόσβασης όχι μόνο για ερευνητικούς αλλά και για εμπορικούς σκοπούς.
(2)
Η παρούσα τροποποίηση, η οποία δεν επηρεάζει τα ουσιώδη στοιχεία του καταστατικού της Clean Sky, δικαιολογείται διότι, σύμφωνα με το άρθρο 15 του κανονισμού (ΕΚ) αριθ. 71/2008, η πολιτική για τα δικαιώματα διανοητικής ιδιοκτησίας της κοινής επιχείρησης Clean Sky πρέπει να βασίζεται στις αρχές του κανονισμού (ΕΚ) αριθ. 1906/2006 (2) βάσει των οποίων τα δικαιώματα πρόσβασης για χρήση περιλαμβάνουν την εμπορική εκμετάλλευση, και πρέπει να προωθεί όχι μόνο τη δημιουργία αλλά και την αξιοποίηση των γνώσεων [βλέπε αιτιολογική σκέψη 29 και άρθρο 23 παράγραφος 2 του παραρτήματος I του κανονισμού (ΕΚ) αριθ. 71/2008 του Ευρωπαϊκού Κοινοβουλίου και του Συμβουλίου],
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 23 παράγραφος 4 του παραρτήματος I του κανονισμού (ΕΚ) αριθ. 71/2008 αντικαθίσταται από το ακόλουθο κείμενο:
«4. Οι όροι και οι προϋποθέσεις που ισχύουν για την παραχώρηση δικαιωμάτων πρόσβασης και αδειών μεταξύ νομικών οντοτήτων που έχουν συνάψει συμφωνία επιχορήγησης με την κοινή επιχείρηση Clean Sky ορίζονται στη συμφωνία επιχορήγησης, σε ό,τι αφορά τα προϋπάρχοντα και τα νέα στοιχεία για σκοπούς εκτέλεσης των έργων, και τα νέα στοιχεία και τα προϋπάρχοντα που είναι αναγκαία για τη χρήση των νέων στοιχείων».
Άρθρο 2
Η παρούσα απόφαση απευθύνεται στην κοινή επιχείρηση Clean Sky:
Clean Sky Joint Undertaking
c/o Liam Breslin
European Commission - DG RTD
Clean Sky Joint Undertaking Interim Executive Director
CDMA 04/166
1049 Brussels
BELGIUM
Βρυξέλλες, 3 Ιουλίου 2009.

Labels: 7
3
4
20